***Kultúrno osvetová práca za r. 1980 -1990***

*Za celé toto obdobie boli spracované „ JEDNOTNÉ PLÁNY KULTÚRNO VÝCHOVNEJ ČINNOSTI“.*

* *Tieto boli zameriavané na jednotlivé úlohy v oblastiach kultúry. Predovšetkým to boli: - oblasť mimoškolského vzdelávania, kde boli plánované jednorazové akcie ako napr.besedy, prednášky, kvízy, súťaže.*
* *Občianska výchova bola zameraná na boj proti alkoholizmu, toxikománií, na spoločenskú výchovu, manželstvo a rodinu.*
* *Pracovná výchova : kurzy varenia, šitia, pečenia*
* *Estetická výchova: pohybová a tanečná výchova, divadelná výchova.*
* *Veľká pozornosť bola zameraná na činnosť „ ľudovej knižnice“, záujmovú umeleckú činnosť, prácu s filmom, názorná agitácia, ostatnú kultúrno spoločenskú činnosť*

*Všetky úlohy za celé obdobie sa plnili pomerne dobre. Akcie, ktoré sa poriadali boli na patričnej úrovní o čom svedčí aj účasť občanov na jednotlivých podujatiach. Kriticky však treba priznať, že na úseku knižnice, pokiaľ táto nebola premiestnená do vyhovujúcejších priestor, neboli dosahované plánované výsledky. V nových priestoroch MNV sa práca ĽK zlepšila. Napr. v r.1981 mala ĽK 236 čitateľov, bolo prevedených, 3169 pôžičiek, knižný fond činil 4487 zväzkov. Za celé obdobie knižnicu úspešne viedla Eva Seličová.*

***PRÁCA S FILMOM***

*Miestne kino v tomto období patrilo pod správu MNV. Je umiestnené v priestoroch ( budove), ktoré boli zmluvne prevzaté od JEDNOTY SPOTREBNÉHO DRUŽSTVA V SENICI. Prevádzka kina nebola jednoduchá. Museli byť určité adaptačné práce (hľadisko, premietacie plátno, premietacie stroje, ústredné vykurovanie, vonkajšia fasáda, kabíny). Vedúcim kina za toto obdobie bol Metod KOHÚT, premietačom bol Ján Šteffek. Za obdobie od r. 1981 do r.1990 bolo v našom kine premietnutých : 1633 filmov, s návštevnosťou 67 521, dosiahnuté tržby 183.122.- Kčs, odpadnutých predstavení bolo 487, čo svedčí o tom, že kino bolo často prázdne. Príčiny sa hľadali v televízii, slabých filmoch, zábavách. Kino bolo stratové.*

***ZÁUJMOVÁ UMELECKÁ ČINNOSŤ***

*Kriticky treba priznať, že v tejto oblasti za roky 1980-1990 neboli dosiahnuté žiaduce výsledky. Najmä naša mládež zabúdala, že im patrí budúcnosť, že mala veľké možnosti sa realizovať v rôznych súboroch ako bolo divadlo, hudba, spev. Nestalo sa tak a z ľútosťou sme konštatovali, že naša mládež vidí kultúru len v tancovačkách, pochybných diskotékach. Už dávno prešli časy, keď v našej dedinke fungoval vynikajúci divadelný súbor dospelých, ktorý až do roku 1981 dosahoval veľmi dobré výsledky na všetkých súťažiach okresných, krajských, ba i celoslovenských v Leviciach. Posledné vystúpenie našich ochotníkov bolo 29.2.1980 s komédiou Štefana Kršňáka „ VENO PRE VERONIKU“. Potom, akoby naše divadlo zomrelo a za 10 rokov nevykázalo žiadnu činnosť. Kronika zaznamenáva aj zopár mien našich ochotníkov: Ľudo Roman, Martin SUROVIČ, Eva SELIČOVÁ, Mária KOČÍŠKOVÁ, Dominik Elíz, Val. ROMANOVÁ, Terka VAŇKOVÁ. Ved.súboru, režisérom i hercom bol Metod KOHÚT.*

*Úspešnejšie si za toto obdobie viedol „ detský divadelný súbor“ pri „ZÁKLADNEJ ŠKOLE“, ktorý nacvičil a uviedol 4 rozprávky. V šk. roku 1982-83 to bola rozprávka „MEDOVNÝKOVÝ DOMČEK“ 1984 -85 „ SKÚŠKY ČERTA BILIMKA“ 1987-88 „PRINCEZNÁ SEDMOKRÁSKA“ 1988- 89 „ IVAN V HALUŠKOVOM KRÁĽOVSTVE“ V roku 1988 privítali sme na našom javisku ochotníkov z PL. Petra s hrou „KOŠIELKA“. Mali sme možnosť vidieť aj profesionálnych umelcov : Cirkus MARION VARIETÉ KELLNER z Prahy, bábkové divadlo z Bratislavy. Pravidelnú činnosť na úseku ZUČ po celé obdobie vykazoval HUDOBNO – TANEČNÝ SÚBOR „ KARPATY“ pod vedením M. KITTNERA z Rohožníka. Prácu na úrovni odvádzal FOTOKRÚŽOK pri Dome kultúry pod vedením Ivana Frühaufa. Hudobný krúžok bol aj vo Výchovnom ústave.*

***OSTATNÁ KULTÚRNO SPOLOČENSKÁ ČINNOSŤ***

*Na tomto úseku bola práca zameraná na :*

* *Činnosť „ ZBORU PRE OBČIANSKE ZÁLEŽITOSTI“. Výsledky možno hodnotiť kladne.*
* *Dobrú prácu odviedli naše ženy organizovaním rôznych kurzov.*

*Treba pripomenúť, že kultúru v obci prevádzali dobrovoľní pracovníci za minimálne odmeny, no so zanietením, s láskou k tejto namáhavej, no pritom krásnej práci. Kultúra bola dotovaná odborom kultúry v Senici, pretože prostriedky z vlastnej činnosti by v žiadnom prípade nepokryli výdavky na realizáciu náročných úloh. Za obdobie r. 1980-90 bolo v našej obci uskutočnených zhruba 1950 kult. podujatí s účasťou približne 180.000 občanov.*